## Odluka o davanju dozvole za uporabu radiofrekvencijskog spektra za širokopojasni bežični pristup na području Osječko-baranjske županije

### NN 42/2009 (6.4.2009.), Odluka o davanju dozvole za uporabu radiofrekvencijskog spektra za širokopojasni bežični pristup na području Osječko-baranjske županije

42 06.04.2009 Odluka o davanju dozvole za uporabu radiofrekvencijskog spektra za širokopojasni bežični pristup na
području Osječko-baranjske županije

HRVATSKA AGENCIJA ZA POŠTU I ELEKTRONIČKE KOMUNIKACIJE

955

Na temelju članka 12. stavka 1. točke 8., članka 14. stavka 4., članka 89., članka 130., i članka 133. Zakona o elektroničkim komunikacijama (»Narodne novine« br. 73/08, dalje u tekstu: ZEK), članka 31. stavka 1. i 4. i članka 44. stavka 1. Pravilnika o uvjetima dodjele i uporabe radiofrekvencijskog spektra (»Narodne novine« br. 136/08; dalje u tekstu: Pravilnik o uvjetima dodjele i uporabe), a nakon provedenog postupka javnog natječaja raspisanog za davanje koncesije za uporabu frekvencija za obavljanje telekomunikacijskih usluga uz uporabu radiofrekvencijskog spektra u nepokretnoj mreži na području Osječko-baranjske županije, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 6. veljače 2009. donijelo sljedeću

ODLUKU

1. Dozvola za uporabu radiofrekvencijskog spektra za širokopojasni bežični pristup (blok frekvencija širine 2 x 14 MHz) na području Osječko-baranjske županije daje se trgovačkom društvu Nexcom d.o.o., Zagreb, Medvedgradska 43, na razdoblje od 8 godina, koje počinje teći od dana upisanog u dozvoli.

2. Trgovačkom društvu Nexcom d.o.o. daje se na uporabu blok frekvencija širine 2 x 14 MHz prema tablici 1.

Tablica 1.

|  |  |
| --- | --- |
| Redni broj bloka (prema Planu) | 1 |
| Širina frekvencijskog bloka | 2 x 14 MHz |
| Centralna frekvencija bloka (donji/gornji pojas) | 3417 MHz / 3517 MHz |
| Rubovi donjeg pojasasa frekvencijskog bloka (od/do) | 3410 MHz / 3424 MHz |
| Rubovi gornjeg pojasa frekvencijskog bloka (od/do) | 3510 MHz / 3524 MHz |

3. Dozvola iz točke 1. ove odluke izdat će se trgovačkom društvu Nexcom d.o.o. nakon plaćanja naknada za prvu godinu uporabe radiofrekvencijskog spektra, temeljem izdanih računa Hrvatske agencije za poštu i elektroničke komunikacije.

4. Trgovačko društvo iz točke 1. ove odluke obvezno je, najkasnije do 1. travnja 2010. godine, Hrvatskoj agenciji za poštu i elektroničke komunikacije dostaviti zahtjev za obavljanje tehničkog pregleda u svrhu utvrđivanja ispunjavanja uvjeta dodjele i uporabe radiofekvencijskog spektra propisanih ZEK-om, Pravilnikom o uvjetima dodjele i uporabe i drugim propisima donesenim na temelju ZEK-a.

5. Trgovačko društvo iz točke 1. ove odluke obvezuje se pružati usluge, vlastitom opremom pokriti stanovništvo i teritorij Osječko--baranjske županije na način i dinamikom određenom u ponudi na javni natječaj, a koja je sastavni dio dozvole.

6. Trgovačko društvo iz točke 1. ove odluke obvezuje se izgraditi vlastitu infrastrukturu potrebnu za obavljanje elektroničkih komunikacijskih usluga iz ove dozvole u skladu s ponudom na javni natječaj. Trgovačko društvo iz točke 1. ove odluke također se obvezuje, u dogovoru s Hrvatskom agencijom za poštu i elektroničke komunikacije, periodički dostavljati tehničke podatke o priključenim korisničkim postajama.

7. Trgovačko društvo iz točke 1. ove odluke mora prije početka rada radijske postaje prijaviti Hrvatskoj agenciji za poštu i elektroničke komunikacije podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli.

8. Ova će se odluka objaviti u »Narodnim novinama«.

Obrazloženje

Vijeće Agencije je na sjednici održanoj 14. studenog 2008. godine donijelo Odluku o raspisivanju javnog natječaja za davanje koncesije za uporabu frekvencija za obavljanje elektroničkih komunikacijskih usluga u nepokretnoj telekomunikacijskoj mreži uz uporabu radiofrekvencijskog spektra na području Osječko-baranjske županije (klasa: UP/I-344-05/08-01/1364, urbroj: 376-14-08-4; dalje u tekstu: Odluka o raspisivanju javnog natječaja). Predmet javnog natječaja bila je dodjela jedne koncesije prema Tablici namjene radiofrekvencijskog spektra u frekvencijskom području 3410 – 3600 MHz, na području Osječko-baranjske županije.

Vijeće Agencije je u postupku koji je prethodio raspisivanju natječaja, dana 13. lipnja 2008. godine zaprimilo zahtjev trgovačkog društva Nexcom d.o.o. (dalje u tekstu: Nexcom) za davanje koncesije za uporabu frekvencija za obavljanje elektroničkih komunikacijskih usluga u nepokretnoj telekomunikacijskoj mreži uz uporabu radiofrekvencijskog spektra na području Osječko-baranjske županije, te je u skladu s člankom 24. stavkom 6. Zakona o telekomunikacijama (»Narodne novine« br. 122/03, 158/03, 60/04 i 70/05, dalje u tekstu: ZOT), i člankom 40. st. 1. Pravilnika o koncesijama i dozvolama za obavljanje telekomunikacijskih usluga (»Narodne novine« br. 49/04, 57/04, 123/04 i 26/05; dalje u tekstu: Pravilnik), dana 11. srpnja 2008. godine objavilo Obavijest o zaprimanju zahtjeva za dodjelu koncesija u »Narodnim novinama«, zajedno s osnovnim tehničkim značajkama. Povodom objavljivanja navedene Obavijesti, Vijeće Agencije u roku od 45 dana od objave, zaprimilo je još jedan zahtjev koji zajedno s prethodno podnesenim zahtjevom čini ukupno dva zaprimljena zahtjeva za dodjelu koncesija, koji ispunjavaju sve uvjete iz članka 39. Pravilnika.

Nadalje, Pravilnik u članku 40. stavku 2. propisuje da će Vijeće Agencije, kad nije u mogućnosti s obzirom na raspoloživi dio radiofrekvencijskog spektra udovoljiti svim podnesenim zahtjevima koji ispunjavaju uvjete iz članka 39. Pravilnika, donijeti odluku o raspisivanju javnog natječaja za davanje koncesije u skladu s odredbama Pravilnika. Stoga je Vijeće Agencije na svojoj sjednici dana 14. studenog 2008. godine donijelo Odluku o raspisivanju javnog natječaja. Predmet dodjele bila je jedna (1) koncesija za uporabu frekvencija za obavljanje telekomunikacijskih usluga u nepokretnoj telekomunikacijskoj mreži uz uporabu radiofrekvencijskog spektra, temeljem članka 23. stavka 1. točke 6. ZOT-a i tablice 2. red. broj 1. i 2. Pravilnika o plaćanju naknade za obavljanje telekomunikacijskih usluga i djelatnosti (»Narodne novine« br. 26/05 i 106/07, dalje u tekstu: Pravilnik o plaćanju naknade).

U skladu s točkom 17. Odluke o raspisivanju javnog natječaja, ista je objavljena u »Narodnim novinama« i na službenoj internetskoj stranici Hrvatske agencije za poštu i elektroničke komunikacije (dalje u tekstu: HAKOM). Temeljem točke 7. Odluke o raspisivanju javnog natječaja, pisani zahtjev za dostavu natječajne dokumentacije bila je ovlaštena podnijeti svaka osoba, najkasnije do 12. prosinca 2008. godine, a uz pisani zahtjev bila je obvezna priložiti dokaz o uplati naknade koja se plaća prilikom podnošenja zahtjeva, određene točkom 8. Odluke o raspisivanju javnog natječaja. Krajnji rok za podnošenje ponuda bio je 12. siječnja 2009. godine, do 12 sati, neovisno o načinu dostave ponuda.

U natječajnom postupku nakon valjanog otkupa natječajne dokumentacije za davanje koncesije za uporabu frekvencija za obavljanje telekomunikacijskih usluga u nepokretnoj telekomunikacijskoj mreži uz uporabu radiofrekvencijskog spektra na području Osječko--baranjske županije, ponudu je u roku podnio sljedeći ponuđač:

– trgovačko društvo Nexcom d.o.o., Zagreb, Medvedgradska 43, za koncesiju za uporabu frekvencija za obavljanje elektroničkih komunikacijskih usluga u nepokretnoj telekomunikacijskoj mreži uz uporabu radiofrekvencijskog spektra.

Natječajnom dokumentacijom određena je metodologija ocjenjivanja ponuda i odabira najpovoljnije ponude, na sljedeći način:

• u prvom krugu pregledavaju se sve valjano zaprimljene ponude i utvrđuje se ispunjavanje osnovnih uvjeta iz točke 3. natječajne dokumentacije, a prema tablici 3.1. ponude za koje se utvrdi prigodom javnog otvaranja ponuda ili u kasnijoj analizi da ne ispunjavaju sve osnovne uvjete ili ne sadrže sve osnovne elemente, ne ulaze u drugi krug ocjenjivanja;

• ponude koje su zadovoljile uvjete iz prvog kruga ocjenjivanja ulaze u drugi krug ocjenjivanja u kojem se analiziraju i ocjenjuju;

• u treći krug ulazi onaj ponuditelj koji je prema redoslijedu bodovnog vrednovanja iz drugog kruga ocjenjivanja ponuda dobio najveći broj bodova.

Dana 1. srpnja 2008. godine stupio je na snagu ZEK. U članku 131. stavku 10. ZEK-a propisano je da danom stupanja na snagu ZEK-a Hrvatska agencija za telekomunikacije nastavlja s radom kao HAKOM. Nadalje, člankom 130. stavkom 2. ZEK-a propisano je da će se postupci započeti prema odredbama ZOT- a dovršiti prema odredbama ZEK-a, kada je to povoljnije za stranku u postupku. Naime, sukladno ZOT- u i Pravilniku za uporabu radiofrekvencijskog spektra u nepokretnoj telekomunikacijskoj mreži izdavala se koncesija. Stupanjem na snagu ZEK-a, te Pravilnika o uvjetima dodjele i uporabe i Pravilnika o namjeni radiofrekvencijskog spektra (»Narodne novine« br. 136/08), za uporabu ovog dijela radiofrekvencijskog spektra, HAKOM sada izdaje dozvolu za uporabu radiofrekvencijskog spektra na temelju javnog poziva ili javnog natječaja. Slijedom navedenog, Vijeće Agencije je 6. veljače 2009. godine donijelo odluku o izdavanju dozvole za uporabu radiofrekvencijskog spektra Nexcom-u, kao najpovoljnijem ponuditelju.

Prilikom javnog otvaranja ponuda i u kasnijoj analizi, Vijeće Agencije je utvrdilo da ponuda Nexcoma, koji je ujedno bio i jedini podnositelj ponude, ispunjava sve uvjete iz natječajne dokumentacije. Prema prethodno opisanom načinu ocjenjivanja, ponuda Nexcoma dobila je 765 bodova, čime je zadovoljen najmanji bodovni prag koji iznosi 400 bodova. Slijedom navedenog, Nexcom-u je dodijeljen blok frekvencija širine 2 x 14 MHz, temeljem Plana dodjele radijskih frekvencija u frekvencijskom području 3410-3600 MHz. Nakon provedenog postupka, Vijeće Agencije je utvrdilo da ponuda Nexcoma ispunjava potrebne uvjete po članku 89. stavku 5. ZEK-a, u skladu s traženim uvjetima iz natječajne dokumentacije, te da kao takva ispunjava uvjete za izdavanje dozvole za uporabu radiofrekvencijskog spektra za širokopojasni bežični pristup na području Osječko-baranjske županije.

Agencija se sukladno članku 89. stavka 9. ZEK-a, obvezuje izdati jednu ili više dozvola za upotrebu radiofrekvencijskog spektra odabranim podnositeljima zahtjeva i to u roku od najviše osam mjeseci od dana pokretanja postupka izdavanja dozvole, ili zaprimanja zahtjeva za izdavanje dozvole iz stavka 2. istog članka. Rok valjanosti dozvole ne može biti dulji od dvadeset godina, a određuje ga Vijeće Agencije prigodom njezinog izdavanja. Sukladno članku 7. Pravilnika o uvjetima dodjele i uporabe, navedeni rok počinje teći od dana upisanog u dozvoli za upotrebu radiofrekvencijskog spektra.

Odlukom o odabiru najpovoljnijeg podnositelja ponude mora se odrediti rok u kojem je podnositelj, koji je dobio dozvolu, obvezan Agenciji podnijeti zahtjev za obavljanje tehničkog pregleda u svrhu utvrđivanja ispunjavanja uvjeta dodjele i uporabe radiofekvencijskog spektra propisanih ZEK-om, Pravilnikom o uvjetima dodjele i uporabe i drugim propisima donesenim na temelju tog zakona.

Nexcom planira započeti komercijalno pružanje usluga u 2. kvartalu 2010. godine. U prve tri godine od dobivanja dozvole osnovne postaje bit će postavljene u Osijeku, Đakovu, Našicama, Valpovu, Belišću, Čepinu, Belom Manastiru, Donjem Miholjcu i Erdutu (ukupno 30 na području Osječko-baranjske županije). Plan izgradnje sustava dan je u tri faze, a glavna smjernica razvoja i proširenja mreže ovisit će o stanju na tržištu. Nexcom će svojim korisnicima uglavnom ponuditi usluge širokopojasnog interneta i govora preko IP (VoIP). Vijeće Agencije je temeljem članka 12. stavka 1. točke 8., članka 89., članka 130., i članka 133. ZEK-a, članka 31. stavka 1. i 4. Pravilnika o uvjetima dodjele i uporabe, odlučilo kao u točkama 1., 2., 3 izreke ove odluke.

Obveze Nexcoma na izgradnju vlastite infrastrukture te na pružanje usluga, pokrivanje stanovništva i teritorija Osječko-baranjske županije vlastitom opremom u nepokretnoj elektroničkoj komunikacijskoj mreži uz uporabu radiofrekvencijskog spektra, određene su u skladu s uvjetima navedenima u ponudi na javni natječaj, te je Vijeće Agencije odlučilo kao u točkama 4., 5., i 6. izreke ove odluke.

Sukladno članku 44. stavku 1. Pravilnika o uvjetima dodjele i uporabe, Nexcom mora Agenciji prijaviti prije početka rada radijske postaje podatke o zemljopisnoj lokaciji i tehničke podatke za svaku postavljenu radijsku postaju, ili izmjenu podataka o postojećoj radijskoj postaji koja smije raditi prema izdanoj dozvoli, slijedom čega je Vijeće Agencije odlučilo kao u točki 7. izreke ove odluke.

Vijeće Agencije je sukladno članku 14. stavku 4. ZEK-a odlučilo kao u točki 8. izreke ove odluke, te će ista biti objavljena u »Narodnim novinama«.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-05/08-01/1364

Urbroj: 376-14-08-06

Zagreb, 6. veljače 2009.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 42/2009-955